Põlva Eksperimentaalteater

Põlva Eksperimentaalteater on Põlva kultuuri- ja huvikeskuses tegutsev teatritrupp. Teater sai alguse 2006. aastal sõprade ringist.

Esimene lavastus oli "Tagasi pooles lootuses". Algusest peale on kõikide näidendite lavastaja või autor olnud Rivo Veski. Viiendast hooajast (2010/2011) lisandus teatri senisele koosseisule keskastmetrupp 7.–9. klassi õpilastest, keda juhendab Kati Kirikal. Teater kuulub ka Eesti Harrastusteatrite Liitu.

Viimastel aastatel on harrastusteater oma mahuka programmiga näidanud, et kutseliste teatrite külalisetendustele Põlva kultuuri- ja huvikeskuses võivad konkurentsi pakkuda ka asjaarmastajad. Keskmine etenduste arv hooajal küündib paarikümneni ning keskmine külastajate arv ühel etendusel ulatub sadakonnani. Nii näeb ühel hooajal teatri lavastusi ligi 2000 vaatajat. Teater tegutseb mittetulunduslikel alustel.

Lavastus "Minu Põlvamaa"
Meie Stuudio ja Põlva Eksperimentaalteatri ühine projekt avas mõttetalgud juba 2010. aasta juulis, mil kogunes ajurünnakuks esimene kinnine koosolek. Ideedelennust sündis Põlvamaa murekohti lahkav lugu, mida ilmestasid Meie Stuudio tantsuõpetaja Andre Laine seaded. "Minu Põlvamaa" etendus vaid kahel korral – 7. ja 8. detsembril 2010. Pea kolmetunnises lavasõus tegi kaasa ka riigikogulane ja keskerakondlane Heimar Lenk. Lavastust käis kokku vaatamas ligi 800 pealtvaatajat. Meie Stuudio ja teatri koostöös sündinud lavaloo talletas DVD-le  operaator Vaidu Vidil.

Põlvamaa loos parodeeriti kohalikke kultuuri- ja poliitikategelasi, kelle suhu panid näitlejad "kohvilauajutud". Näiteks sai Heimar Lengi pruudiks Jakob Hurda nimelise Rahvahariduse Seltsi juhataja ja kohalik kultuuritegelane Sirje Vill, võitlust pidasid Tarmo-Onu ja Tilga-Onu (vastavad pseudonüümid Põlva endisele linnapeale Tarmo Tammele ja praegusele Põlva vallavanemale Aarne Tilgale). Materdati ka Sibulpoissi kui jõuetut põngerjat kahe suure "onu" kõrval (Sibulpoiss kujutas toonast Põlva maavanemat Priit Sibulat).

Trupid
Keskastme trupp
Noortetrupp
Täiskasvanute trupp

Lavastused
"Trepp" (R. Veski, 2011)
"Seitse on kümme ehk haridus gorilladele" (K. Kirikali dramatiseering, 2011)
"Palat nr 9" (R. Veski, 2011)
"Kihelkonnalugu" (K. Kirikali dramatiseering, 2010)
"Minu Põlvamaa" (R. Veski, 2010)
"Kassett" (Linateose "Tape" põhjal, 2010)
"Žgutt" (R. Veski, 2010)
"Rong see sõitis" (A. Kivirähki näidendi "Helesinine vagun" põhjal, 2010)
"Ma ei maga, kuniks olen sind maitsnud" (R. Veski, 2009)
"Rohemütsike" (Aapo Ilvese luule põhjal, 2009)
"Pööning" (R. Veski, 2009)
"Õetapja" (L. Perandi novelli põhjal dramatiseerinud R. Veski, 2008)
"Argine heitlus" (Jaan Krossi ja Ellen Niidu luule põhjal, 2007)
"Tagasi pooles lootuses" (R. Veski, 2007)

Auhinnad

 "Tagasi pooles lootuses", 2007 – Põlvamaa kooliteatrite festival 2007: laureaat;
 "Õetapja", 2008 – Põlvamaa kooliteatrite festival 2008: laureaat;
 "Ma ei maga, kuniks olen sind maitsnud", 2009 – Põlvamaa harrastusteatrite festival 2010: laureaat, parim naisosatäitja;
 "Pööning", 2009 – Põlvamaa kooliteatrite festival 2009: laureaat, Kooliteater 2009: eripreemia;
 "Kassett", 2010 – Põlvamaa harrastusteatrite festival 2011: laureaat, parim meesosatäitja;
 "Žgutt", 2010 – Põlvamaa kooliteatrite festival 2010: laureaat, parim mees-, nais- ja kõrvalosatäitja; Kooliteater 2010: ergutuspreemia;
 "Trepp", 2011 – Põlvamaa kooliteatrite festival 2011: laureaat, parim mees-, nais- ja kõrvalosatäitja;
 "Palat nr 9", 2011 – Põlvamaa harrastusteatrite festival 2011: laureaat, parim nais- ja kõrvalosatäitja.

Viited

Välislingid
Põlva Eksperimentaalteater Facebookis

Põlva
Eesti harrastusteatrid